Nicolas Pépé skoraði fallegt mark í langþráðum sigri . AFP Arsenal vann sinn fyrsta leik í ensku úrvalsdeildinni síðan í október er liðið hafði betur gegn West Ham á útivelli í kvöld , 3 : 1 . West Ham var verðskuldað með 1 : 0 - forystu í hálfleik , en Arsenal var sterkari aðilinn í seinni hálfleik . Angelo Ogbonna kom West Ham verðskuldað yfir á 38. mínútu og þurfti David Martin í marki liðsins lítið að gera . Arsenal skapaði varla neitt og hefði West Ham getað skorað fleiri mörk . West Ham byrjaði betur í seinni hálfleik en jöfnunarmark Gabriel Martinelli á 60. mínútu breytti gangi leiksins töluvert . Brasilíumaðurinn , sem er aðeins 18 ára , kláraði þá glæsilega eftir undirbúning hjá Sead Kolasinac . Sex mínútum síðar kom Nicolas Pépé Arsenal í 2 : 1 með fallegu skoti upp í vinkilinn og á 69. mínútu skoraði Pierre-Emerick Aubameyang þriðja mark Arsenal og gulltryggði liðinu sigur . Arsenal er í níunda sæti með 22 stig , en West Ham er í 16. sæti með 16 stig .